+-----------------------------------------------------------------------+
| ลักษณะการประกอบธุรกิจ                                                    |
+-----------------------------------------------------------------------+

น้ำอัดลมเครื่องหมายการค้า “โคคา-โคลา” ถือกำเนิดขึ้นในภาคใต้อย่างเป็นทางการ
เมื่อปี พ.ศ. 2512 ภายใต้ชื่อผู้ผลิตและจำหน่าย “บริษัท นครทิพย์ จำกัด”
แต่เนื่องด้วยสภาพเศรษฐกิจของภาคใต้ในขณะนั้นไม่เอื้ออำนวยต่อการประกอบธุรกิจ
ทำให้การดำเนินงานของ
บริษัท นครทิพย์ จำกัด ไม่ประสบผลสำเร็จเท่าที่ควร

ต่อมาในปี พ.ศ. 2517 โดยการดำเนินงานของ ร้อยตรี ไพโรจน์ รัตตกุล กรรมการผู้จัดการ
และคณะกรรมการซึ่งมีพระวรวงศ์เธอพระองค์เจ้าสุทธสิริโสภา เป็นองค์ประธานกรรมการ
นางวิไล รัตตกุล เป็นประธานกรรมการบริหาร ในนามของบริษัท ไทยธนา จำกัด ได้เข้ามา
บริหารงานทำให้บริษัทฯ ประสบผลสำเร็จดีขึ้นเป็นลำดับ

ปี พ.ศ. 2521 บริษัท ไทยธนา จำกัด และบริษัท นครทิพย์ จำกัด
ได้ตกลงร่วมกันจัดตั้งบริษัทขึ้นมาใหม่ชื่อว่า “บริษัท หาดทิพย์ จำกัด” ด้วยทุนจดทะเบียนเริ่มแรก 20
ล้านบาท
แบ่งออกเป็นหุ้นสามัญจำนวน 200,000 หุ้น มูลค่าหุ้นละ 100 บาท พร้อมกันนี้
ก็ได้รับลิขสิทธิ์โดยตรงจาก โคคา-โคลา คัมปะนี (ประเทศสหรัฐอเมริกา)
ให้เป็นผู้ผลิตและจำหน่ายเครื่องดื่ม
“โคคา-โคลา” เพิ่มขึ้นเป็น 14 จังหวัดภาคใต้ ตั้งแต่จังหวัดชุมพร
ลงไปจนสุดชายแดนไทย-มาเลเซีย ซึ่งแต่เดิมมีลิขสิทธิ์ในการผลิตและจำหน่ายเพียงใน 3
จังหวัดเท่านั้น

บริษัทฯ ได้มีการพัฒนาและขยายกิจการเสมอมาอย่างต่อเนื่อง และมีการเพิ่มทุน
จดทะเบียนอีกหลายครั้ง จนกระทั่งปี 2531 บริษัทฯ ได้มีการเปลี่ยนแปลงครั้งสำคัญ กล่าวคือ
บริษัทฯ ได้นำหุ้นของบริษัทฯ เข้าจดทะเบียนในตลาดหลักทรัพย์แห่งประเทศไทย
ด้วยการเพิ่มทุนจดทะเบียนอีก 30 ล้านบาท โดยการออกหุ้นสามัญใหม่จำนวน 600,000 หุ้น
มูลค่าหุ้นละ 50 บาท จำหน่ายให้แก่ผู้ถือหุ้นเดิมจำนวน 220,000 หุ้น และส่วนที่เหลืออีกจำนวน
380,000 หุ้น ได้กระจายให้แก่ประชาชนทั่วไปในราคาหุ้นละ 230.00 บาท รวมเป็นทุนจดทะเบียน
85 ล้านบาท
แบ่งออกเป็นหุ้นสามัญจำนวน 1,700,000 หุ้น มูลค่าหุ้นละ 50 บาท โดยหุ้นสามัญของบริษัทฯ
ได้เข้าทำการซื้อขายในตลาดหลักทรัพย์แห่งประเทศไทยครั้งแรก เมื่อวันที่ 22 ธันวาคม 2531

 พ.ศ. 2537 บริษัทฯ ได้จดทะเบียนแปรสภาพบริษัทฯ เป็นบริษัทมหาชนจำกัด ตามพระราชบัญญัติกฎหมายมหาชนจำกัด พ.ศ. 2535 จากเดิมชื่อ “บริษัท หาดทิพย์ จำกัด” เป็น “บริษัท หาดทิพย์ จำกัด (มหาชน)” 

ปี 2545 บริษัทฯ ได้พิจารณาเปลี่ยนแปลงมูลค่าหุ้นสามัญจากเดิมมูลค่าหุ้นละ 10 บาท
เป็นมูลค่าหุ้นละ 1 บาท เพื่อเป็นการเพิ่มสภาพคล่องให้กับหุ้นของบริษัทฯ ที่ทำการซื้อขายในตลาด
หลักทรัพย์แห่งประเทศไทย

ปี 2548 นับว่าเป็นอีกปีหนึ่งที่มีการเปลี่ยนแปลงครั้งสำคัญเกิดขึ้น เนื่องจากบริษัทฯ ได้
พิจารณาแล้วเห็นว่า การดำเนินธุรกิจในปัจจุบันมีการเปลี่ยนแปลงอย่างรวดเร็วและมีการแข่งขันสูง
ดังนั้น แนวทางหนึ่งที่จะช่วยให้บริษัทฯ สามารถดำเนินธุรกิจต่อไปได้อย่างเข้มแข็งและมั่นคง
คือการหาแนวร่วมทางธุรกิจ โดยบริษัทฯ ได้พิจารณาเลือก Coca-Cola Indochina Pte.
(CCI)
บริษัทในเครือที่ถือหุ้นทั้งหมดโดย Coca-Cola Sabco (Pty) Ltd. (CCS)
ซึ่งเป็นบริษัทที่ดำเนินธุรกิจ
ด้านผลิตภัณฑ์โคคา-โคลา ในทวีปแอฟริกาและเอเซีย ให้เข้ามาเป็นพันธมิตรทางธุรกิจกับบริษัทฯ
โดยบริษัท Coca-Cola Indochina Pte. (CCI) จะเข้ามาถือหุ้นในบริษัทฯ ไม่เกิน 24%
ซึ่งในการ
เข้ามาถือหุ้นครั้งนี้ Coca-Cola Indochina Pte. (CCI)
จะไม่เข้ามามีส่วนร่วมในการบริหารจัดการ
แต่อย่างใดทั้งสิ้น แต่จะใช้ประสบการณ์ ความเชี่ยวชาญที่มีอยู่ช่วยสนับสนุนและผลักดันให้
บริษัทฯ ก้าวไปข้างหน้าได้อย่างแข็งแกร่งและมั่นคง

ปัจจุบันบริษัทฯ มีทุนจดทะเบียน 250 ล้านบาท แบ่งออกเป็นหุ้นสามัญ 250 ล้านหุ้น
เรียกชำระแล้ว 166,015,000 บาท แบ่งออกเป็นหุ้นสามัญจำนวน 166,015,000 หุ้น มูลค่า
หุ้นละ 1 บาท

บริษัทฯ ได้มีการพัฒนาองค์กรอย่างต่อเนื่องตลอดระยะเวลาที่ผ่านมา
ภายใต้การบริหารงานของคณะผู้บริหารที่นำโดย ร้อยตรี ไพโรจน์ รัตตกุล
จากจุดเริ่มต้นที่มีพนักงานเพียง 60 คน และมียอดการจำหน่ายประมาณ 800,000 ลัง/ปี
จวบจนปัจจุบัน ณ วันที่ 31 ธันวาคม 2549 บริษัทฯ มีพนักงานทั้งสิ้น 1,668 คน
ยอดขายเพิ่มขึ้นเป็น 20.23 ล้านลัง (UNIT CASES) มีรายได้จากการขาย 2,193.25 ล้านบาท
รายได้รวม 2,358.82 ล้านบาท และมีกำไรสุทธิ 50.96 ล้านบาท ขณะที่มียอดทรัพย์สินรวม
1,588.75 ล้านบาท และมีส่วนของผู้ถือหุ้น 977.31 ล้านบาท โดยบริษัทฯ
เป็นผู้นำตลาดน้ำอัดลมในภาคใต้ตลอดระยะเวลาอันยาวนานนับตั้งแต่ปี 2521 เป็นต้นมา

ปรัชญาการทำงานของบริษัทฯ จะเป็นการผสมผสานระหว่างตะวันตกและตะวันออก
กล่าวคือ
ความก้าวหน้าของเจ้าหน้าที่พนักงานขึ้นอยู่กับผลงานและความรับผิดชอบต่องานที่ได้รับมอบหมาย
ทำให้เจ้าหน้าที่พนักงานมีโอกาสไต่เต้าสู่ตำแหน่งที่สูงขึ้นด้วยผลงาน
และสำหรับแนวความคิดทางตะวันออก คือ ทั้งฝ่ายบริหารและเจ้าหน้าที่พนักงาน มีความจริงใจ
ห่วงใย และ
เกรงใจซึ่งกันและกัน จึงทำให้เจ้าหน้าที่พนักงานมีความผูกพันกับบริษัทฯ อย่างแนบแน่น